LITWA: hłos monarchisty

**«LITWA: hłos monarchisty»** () — беларуская газэта, друкарскі орган Манархічнай ліґі Вялікага Княства Літоўскага. Выдаецца не рэгулярна, кірыліцай і лацінкай (з № 21 за травень 2007-га вэрсіі не супадаюць паводле аб’ёму й зьместу). Выданьне прапагандуе ідэі ліцьвінства й аднаўленьня Вялікага Княства Літоўскага ды Рэчы Паспалітай.

## Гісторыя
Лічыцца спадчыньніцай газэты «Litwa», якая выходзіла ў 1908—1911 гг. па-польску. Адноўленая (заснаваная) 28 лютага 1995 году. Да 1998-га ў склад рэдакцыі ўваходзілі Ўладзімер Міхневіч, Аляксандр Ян Стральцоў-Карвацкі й Уладзімер Пятровіч. З 1998-га рэдактарам газэты зьяўляўся Аляксандар Ян Стральцоў-Карвацкі.

Зварот рэдакцыі зь першага нумару ад 28 лютага 1995 року:*А адзінай ідэяй, здольнай аб’яднаці значную частку нашага шматканфэсійнага ды раздробленага па палітычных перакананьнях народу, можа стаць, на наш погляд, толькі Дзяржаўная ідэя. Дзеля распрацоўкі аднаго з поглядаў на яе рэалізацыю было задуманае выданьне «Літва». Чаму менавіта «Літва»? Таму што мы перакананыя: пакуль нашы спрадвечныя назовы ня зоймуць сваё месца, пакуль жыхары сёньняшняе Рэспублікі Беларусь не ўсьвядомяць, што ў іх жылах цячэ кроў продкаў — ліцьвінаў — да таго часу не магчыма весьці сур’ёзную размову пра адбудову Дзяржавы. Карыстаньне назовамі, якія навязаныя нам захопнікамі ёсьць працягам духоўнага рабства і маўкліваю згодаю на далейшую акупацыю.*

## Мова
Нумары, напісаныя лацінкай вылучаюцца асаблівасьцямі польскага пісьма і гэтаксама выпускі вылучаюцца дыялектнымі формамі, напрыклад:

* Частка дзеясловаў «-ся» (-sia) пішацца асобна на ўзор польскага «się», не пераходзячы ў патрэбных момантах у «-ца» (ca): razważała sia, nie adbywaje sia, haworyć sia.
* замест літараў «č», «ž», «š» выкарыстўваюцца польскія спалучэньні літараў «cz», «ż», «sz», якія даюць адпаведныя гукі ў польскай мове: aposznich, czytaci.
* Пашырэньне формы інфінітыву на «-ці» (-ci), замест літаратурнага «-ць» (-ć): czytaci, abjadnaci.
* Скарочаныя канчаткі прыметнікаў жаночага роду на ўзор польскае мовы: nowu dumku, znacznu czastku, levaradykalna BNR.
* Пашырэньне формаў дзеясловаў з «-ма»: źmiaszczajema, majema.
* Перадача запазычаных словаў на ўзор польскае мовы: temat, jubilejusz.
* Захаваньне мяккага «н» (ń) перад цьвёрдымі зычнымі на ўзор польскае мовы: sławiańskaj, litwińskaha, Mieńsk, sialańskaści.
* Захаваньне «о» ў запазычаных словах: szmatkonfesyjnaha, politycznych, polemiczny, projekcyi.

### Прыклад тэксту
”Biełaruś” a “Biełarusy” zaŭżdy trywaćmuci karykaturaju na isny inkarnacyi WKL a Reczypaspalitaj abydwoch narodaŭ: na Letuwu i Polszczu, ale ŭ horszaje stupieni na Letuwu. Nawat kali Biełaruś stanie sia czalcom NATO i EU ci prynamsia zdabudzie sia na stasoŭnu Niezależnaść pierad kacapijaj a pacznie dbaci na samaistnaść - trywaćmie hetkaj karykaturaju, paŭstaŭszy bo na wynik insynuacyjaŭ a ideowych wyczwareńniaŭ na kształt istnawańnia “sławianaŭ”, prawasłaŭnaha źwichu a zapadnorusizmu paspola ź imi.

## Тэмы
Газэта публікавала матэрыялы гістарычнага, сацыяльна-палітычнага й рэлігійнага (традыцыяналісцка-каталіцкага) зьместу. Агалошвае ідэі аднаўленьня Вялікага Княства Літоўскага, асьвятляе праблемы беларуска-польска-летувіскіх стасункаў, лёсы манархіяў сусьвету.

## Лягатып
Сымбалем газэты зьяўляецца выява гербу з Калюмнамі Гедыміна, над якім разьмешчаная выява Маці Божай Вострабрамскай. Ад яе ў розныя бакі скачуць вершнікі Пагоні. Над Маці Божай — надпіс : ().

## Глядзіце таксама

* Ліцьвінства
* Ліга Манархічная Вялікага Княства Літоўскага

## Крыніцы

## Вонкавыя спасылкі
* Ліга манархічная Вялікага Княства Літоўскага ў сацыяльнай сетцы ЎКантакце
* Пра газэту

Катэгорыя:Беларускія газэты
Катэгорыя:Газэты на беларускай мове
Катэгорыя:Ліцьвінства
Катэгорыя:Зьявіліся ў 1995 годзе
Катэгорыя:Зьявіліся 28 лютага
Катэгорыя:Беларускі кансэрватызм
Катэгорыя:Беларускі манархізм